b"\n_START_ARTICLE_\nTheodor Christensen 1914 - 1967\n_START_SECTION_\nHandling\n_START_PARAGRAPH_\nDansk dokumentarfilms grand old man, J\xc3\xb8rgen Roos, tegner et portr\xc3\xa6t af sin l\xc3\xa6remester, den banebrydende filmpioner og ildsj\xc3\xa6l Theodor Christensen (1914-1967), der sammen med J\xc3\xb8rgen Roos' storebror, Karl Roos, n\xc3\xa6rmest opfandt dokumentarfilmen i Danmark. F\xc3\xb8rst som teoretikere i skrift og tale. Siden ogs\xc3\xa5 som manuskriptforfattere og filminstrukt\xc3\xb8rer. Der vises citater fra C - et Hj\xc3\xb8rne af Sj\xc3\xa6lland, Iran - det nye Persien, Jens Langkniv, Gas under Jorden, Skoven og Det g\xc3\xa6lder din frihed - og Theodor Christensen fort\xc3\xa6ller selv i nogle gamle optagelser fra 1963 om sine tanker og giver eksempler p\xc3\xa5 sit store p\xc3\xa6dagogiske talent, som bevirkede, at han blev leder af den cubanske filmskole og senere l\xc3\xa6rer p\xc3\xa5 Den Danske Filmskole."